Rowers jaag met werker se motor weg | Netwerk24
Rowers jaag met werker se motor weg
Die Mega Metals-winkel in Velddrif het Dinsdagoggend onder 'n gewapende rooftog deurgeloop.
Vier mans het by die winkel ingestap en die personeel met 'n vuurwapen gedreig, waarna hulle met onder meer R15 000 in een van die werknemers te motor gevlug het.
Dottie Visser sê een van die rowers het 'n vuurwapen teen haar verloofde, Boetie Groenewald, se kop gedruk. Die rowers het sy selfoon en beursie afgeneem voordat hulle Groenewald se motorsleutels gevat en in sy Nissan Micra weggejaag het.
Kapt. Tania Helfrich, die plaaslike polisiewoordvoerder, het Dinsdagmiddag laat weet die Nissan Micra is later die oggend teruggevind.
Die rooftog word deur die Laaiplek-polisie ondersoek.
Visser, wat by die ander Mega Metals-tak in Vredenburg werk, sê dit was 'n groot skok toe sy Dinsdagoggend die slegte nuus ontvang. Groenewald is genadiglik ongedeerd, maar "dis baie traumaties vir ons", het Visser erken.